 NA CHARLES WASONGA WABUNGE wametoa wito kwa serikali kusitisha utekelezaji wa mfumo mpya wa kutoa misaada ya kifedha kwa wanafunzi wa vyuo vikuu nchini. Wabunge hao wameitaka Wizara ya Elimu kutumia mfumo wa zamani wa ufadhili kwa wanafunzi wanaojiunga na vyuo vikuu mwezi ujao wa Septemba “hadi pale utendakazi wa mfumo huo mpya utaeleweka vizuri.” Wakiongozwa na Kiongozi wa Wengi Kimani Ichung’wah, wabunge hao Alhamisi walisema wazazi, wanafunzi na wadau wengine hawaelewi utendakazi wa mfumo huo mpya hali ambayo huenda ikasababisha wanafunzi wengi kutoka familia maskini kukosa nafasi ya kujiunga na vyuo hivyo kwa elimu ya juu. “Ipo haja kwa umma kupewa ufahamu kuhusu mfumo huu mpya wa ufadhili ili kuhakikisha kuwa hakuna mtoto kutoka familia maskini atakayekosa nafasi ya kujiunga na vyuo vikuu kwa masomo ya juu. Ilivyo sasa, kuna ufahamu finyu mno kuhusu mfumo huu. Aidha, vigezo vitakavyozingatiwa kutoa ufadhili huo havieleweki wazi na wanafunzi wenyewe na wadau wengine,” akasema Bw Ichung’wah ambaye ni Mbunge wa Kikuyu. “Waziri wa Elimu Ezekiel Machogu anafaa kuelezea bunge hili kile ambacho wizara yake inafanya kuhakikisha kuwa hakuna mwanafunzi atazuiwa kujiunga na chuo kikuu cha umma hadi suala hili la ufadhili litakapotatuliwa,” Bw Ichung’wah akaongeza. Kwa upande wake Mbunge wa Nyando Jared Okello, alisema kuwa wanafunzi wengi wameshindwa kuingia katika mtandao wa kutuma maombi ya ufadhili. “Mwishoni mwa wiki nilikuwa nyumbani na wanafunzi wengi walioitwa kujiunga na vyuo vikuu walikuja kwangu kunieleza masaibu wanayopata wakijaribu kutuma maombi ya ufadhili. Baadhi yao walikuwa kwangu na barua kutoka vyuo vikuu wakihitajika kulipa kati ya Sh258,000 kwa mwaka. Kwa wale wanaotarajiwa kusomea kozi za udaktari barua zao zinasema kuwa wanahitajika kulipa Sh450,000 na zaidi,” akasema Bw Okello. Mbunge huyo alipendekeza kuwa serikali irejelee mfumo wa zamani ambapo kila mwanafunzi alikuwa akipata ufadhili kutoka kwa serikali moja kwa moja. Kwa upande wake Mbunge wa Gilgil Martha Wangari, alilalamika kuwa mfumo huo mpya wa ufadhili wa masomo ya vyuo vikuu unawafungia nje wanafunzi ambao hawajatimu umri wa miaka 18 na ambao pia wanatafuta ufadhili ili kujiunga na vyuo hivyo. “HELB inahitajika kwamba wanaoomba ufadhili wafanye hivyo kwa kutumia nambari zao za vitambulisho vya kitaifa. Lakini baadhi ya wanafunzi hawa hawana vitambulisho vya kitaifa kwani hawajatimu umri wa miaka 18. Hakuna nafasi yao wao kutumia vitambulisho vya wazazi wao,” akasema Bi Wangari. Mbunge huyo alisema suala hilo linafaa kujadiliwa bungeni kwa sababu “ni suala la kitaifa.” Naye Mbunge wa Emuhaya Omboko Milemba alilalamika kuwa tovuti ya www.hef.co.ke ya Ufadhili wa Elimu ya Juu (HEF) imekabiliwa na “msongamano” kiasi kwamba imekuwa vigumu kwa wanafunzi kuifungua. “Ni wazi kuwa huu mfumo mpya una changamoto nyingi ambazo inafaa zisuluhishwe kwa dharura,” Bw Milemba akasema. Spika wa Bunge la Kitaifa Moses Wetang’ula aliamuru kwamba Bw Ichung’wah awasilishe taarifa kamili kutoka kwa Wizara ya Elimu kuhusu mfumo huo wa ufadhili. Kulingana na mfumo huo ambao ulizinduliwa na Rais William Ruto mwezi wa Juni, wanafunzi watahitajika kuwasilisha maombi ya mikopo, basari na misaada ya masomo. Kiwango cha uhitaji wa wanafunzi kitakadiriwa kwa kutumia mbinu inayojulikana kama ‘Means Testing Instrument’ (MTI). Aidha, waziri Machogu amewahi kusema kuwa serikali itatumia maafisa wa utawala wa mkoa kuwatambua wanafunzi ambao wanahitaji ufadhili huo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  